**OBRAZLOŽENJE**

1. **PRAVNI OSNOV ZA DONOŠENJE AKTA**

Pravna osnova za donošenje ove Odluke sadržana je u članku 10. stavku 1. Zakona o poljoprivrednom zemljištu (Narodne novine br. 20/18, 115/18, 98/19 i 57/22) - dalje u tekstu: Zakon, u vezi s člankom 12. stavkom 1. Zakona, člankom 4. stavkom 1. Pravilnika o agrotehničkim mjerama (Narodne novine br. 22/19), člankom 8. Stavkom 2. Zakona o zaštiti od požara (Narodne novine br. 92/10 i 114/22) te člankom 39. Statuta Grada Pula - Pola (Službene novine - Bollettino ufficiale Pula - Pola br. 07/09, 16/09, 12/11, 01/13, 02/18, 02/20, 04/21 i 05/21).

1. **OSNOVNA PITANJA I PRIKAZ STANJA KOJE SE UREĐUJE AKTOM**

Člankom 10. Zakona određeno je da Gradsko vijeće za svoje područje propisuje potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju sukladno Pravilniku o agrotehničkim mjerama.

Člankom 12. Zakona određeno je da Gradsko vijeće propisuje mjere za uređivanje i održavanje poljoprivrednih rudina, a osobito: održavanje živica i međa, održavanje poljskih puteva, uređivanje i održavanje kanala oborinske odvodnje, sprječavanje zasjenjivanja susjednih čestica te sadnju i održavanje vjetrobranskih pojasa.

Pravilnikom o agrotehničkim mjerama (Narodne novine broj 22/19) – u daljnjem tekstu: Pravilnik, propisane su agrotehničke mjere koje moraju provoditi vlasnici i posjednici poljoprivrednih zemljišta prilikom obrade poljoprivrednog zemljišta kako se ne bi umanjila njegova bonitetna vrijednost. Agrotehničke mjere su sukladno članku 2. navedenog Pravilnika skup mehaničkih, fizikalnih, kemijskih i bioloških zahvata u i na poljoprivrednom zemljištu s ciljem povećanja ili održavanja trenutne plodnosti zemljišta te osiguranja odgovarajućeg gospodarenja sadržajem organskog ugljika s ciljem sprječavanja ili smanjenja degradacije tla i zemljišta kako bi se osigurala sigurnost hrane, prilagodba i ublažavanje klimatskih promjena, poboljšanje kvalitete tla, smanjivanje erozija, povećao kapacitet zadržavanja vode i povećala otpornost na sušu, dok bonitet vrijednosti zemljišta treba primjenom agrotehničkih mjera ostati isti ili bi se primijenjenim mjerama trebao povećati.

Člankom 8. stavkom 2. Zakona o zaštiti od požara (Narodne novine broj 92/10) određeno je da svaka fizička i pravna osoba, tijela državne vlasti te jedinice lokalne i područne (regionalne) samouprave (u daljnjem tekstu: osobe nad kojima se provodi nadzor) dužni su provoditi mjere zaštite od požara utvrđene odredbama ovoga Zakona i drugim propisima donesenim na temelju njega, planovima i procjenama ugroženosti od požara, odlukama jedinica lokalne i područne (regionalne) samouprave te drugim općim aktima iz područja zaštite od požara.

Člankom 4. stavkom 2. Zakona propisano je da se poljoprivredno zemljište mora održavati pogodnim za poljoprivrednu proizvodnju, te da se pod održavanjem poljoprivrednog zemljišta pogodnim za poljoprivrednu proizvodnju smatra sprječavanje njegove zakorovljenosti i obrastanja višegodišnjim raslinjem, kako i smanjenje njegove plodnosti.

Gradsko vijeće Grada Pula - Pola donijelo je 2010. godine Odluku o agrotehničkim mjerama i mjerama za uređivanje i održavanje poljoprivrednih rudina i mjerama zaštite od požara na poljoprivrednom zemljištu (Službene novine - Bollettino ufficiale Pula - Pola br. 09/10, 04/12). U međuvremenu stupio je na snagu novi Zakon o poljoprivrednom zemljištu te je na temelju njega donesen novi Pravilnik o agrotehničkim mjerama koji na drugačiji način regulira agrotehničke mjere u odnosu na ranije važeći Zakon o poljoprivrednom zemljištu. Razlika se u prvom redu odnosi na pojedine agrotehničke mjere, obzirom da su Pravilnikom o agrotehničkim mjerama propisane sada i mjere koje se odnose na minimalne razine obrade i održavanja tla, održavanje razine organske tvari u tlu, te održavanje strukture tla.

Zbog navedene činjenice potrebno je donijeti novu Odluku o agrotehničkim mjerama kako bi ista bila u cijelosti u skladu sa odredbama Zakona o poljoprivrednom zemljištu i Pravilnikom o agrotehničkim mjerama. Ujedno se ovom odlukom propisuju i nove mjere kojima je cilj spriječiti bespravnu gradnju na poljoprivrednom zemljištu na način da se na poljoprivrednom zemljištu i poljoprivrednim rudinama zabranjuju se sve aktivnosti koje se ne odnose na poljoprivrednu proizvodnju, a posebice smještaj, postavljanje, izgradnja i/ili podizanje: spremišta za alate i strojeve, osim iznimno, postavljanje spremišta za alat i strojeve ne većeg od 5 m2 i ukupne visine veće od 170 cm, nadstrešnica, priručnih spremišta za vodu u cilju nepoljoprivredne potrošnje, improviziranih priručnih tuševa, improviziranog sanitarnog čvora, improvizirane septičke jame, betonskih ili zidanih zidova i bodljikavih žica na granicama poljoprivrednih čestica. Također, na poljoprivrednom zemljištu i poljoprivrednim rudinama zabranjuju se sve aktivnosti koje za svrhu imaju stvaranje uvjeta za boravak na poljoprivrednom zemljištu, a koji se ne odnosi na poljoprivrednu proizvodnju odnosno postavljanje i/ ili parkiranje: kamp kućica, kamp-prikolica, pokretnih kućica na kotačima, kampera, kontejnera, kiosk kućica, svih vrsta plovila, šatora i drugih pokretnih i nepokretnih objekata i naprava, žičanih ograda, betonskih ili zidanih zidova oko objekata navedenih gore, a s namjerom stvaranja odvojene zasebne cjeline pogodne za neometan boravak, tj. stvaranje improviziranog dvorišta (ne odnosi se na ograđivanje trajnih nasada i ostalih poljoprivrednih površina na kojima se obavlja redovna poljoprivredna proizvodnja).

Uz agrotehničke mjere i mjere za uređenje i održavanje poljoprivrednih rudina, ovom odlukom su propisane i mjere za zaštitu od požara na poljoprivrednom zemljištu sukladno odredbama članka 8. stavka 2. Zakona o zaštiti od požara (Narodne novine broj 92/10 i 114/22).

Slijedom gore navedenog, predlaže se donošenje nove Odluke o agrotehničkim mjerama, mjerama za uređenje i održavanje poljoprivrednih rudina, posebnim mjerama zaštite poljoprivrednih površina i mjerama zaštite od požara na poljoprivrednom zemljištu na području Grada Pula – Pola.

1. **PRIJEDLOG AKTA**

Tekst prijedloga akta dostavlja se u prilogu.

1. **FINANCIJSKA SREDSTVA POTREBNA ZA PROVEDBU AKTA**

Za provedbu ovoga akta nisu potrebna dodatna izdvajanja iz Proračuna Grada Pula – Pola.

1. **SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15, 69/22) Grad Pula - Pola, pri donošenju Odluke o agrotehničkim mjerama, mjerama za uređenje i održavanje poljoprivrednih rudina, posebnim mjerama zaštite poljoprivrednih površina i mjerama zaštite od požara na poljoprivrednom zemljištu na području Grada Pula - Pola, provodi savjetovanje sa zainteresiranom javnošću s ciljem upoznavanja javnosti s Nacrtom Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

Akt pripremila:

Loris Mošnja, dipl.ing.agr.

**p.o. PROČELNICA**

**Samanta Barić, univ.mag.oec.**